Document ID: 32010R1114

KOMISSION ASETUS (EU) N:o 1114/2010,
annettu 1 päivänä joulukuuta 2010,
neuvoston asetuksen (EY) N:o 2494/95 soveltamista koskevista yksityiskohtaisista säännöistä yhdenmukaistettujen kuluttajahintaindeksien (YKHI) painotusten laadun vähimmäisvaatimusten osalta ja komission asetuksen (EY) N:o 2454/97 kumoamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhdenmukaistetuista kuluttajahintaindekseistä annetun neuvoston asetuksen (EY) N:o 2494/95 (1) ja erityisesti sen 3 artiklan,
sekä katsoo seuraavaa:
(1)
Yhdenmukaistetut kuluttajahintaindeksit (YKHI:t) ovat yhdenmukaistettuja inflaatiomittareita, joita komissio ja Euroopan keskuspankki edellyttävät Euroopan unionin toiminnasta tehdyn sopimuksen 140 artiklassa määrättyjen tehtäviensä suorittamiseksi. YKHI:t on laadittu helpottamaan kuluttajahintainflaation kansainvälisiä vertailuja. Ne toimivat tärkeinä indikaattoreina rahapolitiikan hallinnassa.
(2)
Asetuksen (EY) N:o 2494/95 8 artiklan 3 kohdassa edellytetään, että YKHI:n painotuksia on ajantasaistettava niin usein kuin vertailukelpoisuus- ja luotettavuusvaatimukset edellyttävät. YKHI:t, jotka perustuvat painotuksiin, joita ei päivitetä yhtä tiheästi, eivät ehkä täytä vertailukelpoisuus- ja luotettavuusvaatimuksia.
(3)
Neuvoston asetuksen (EY) N:o 2494/95 soveltamisen tietyistä yksityiskohtaisista säännöistä yhdenmukaistettujen kuluttajahintaindeksien (YKHI) painotusten laadun vähimmäisstandardeista 10 päivänä joulukuuta 1997 annetussa komission asetuksessa (EY) N:o 2454/97 (2) annetaan sääntöjä sen varmistamiseksi, että YKHI:t muodostetaan käyttäen painotuksia, jotka ovat riittävän luotettavia ja relevantteja kansainvälisiä vertailuja varten. Näitä sääntöjä olisi nyt muutettava ottaen huomioon kehitys YKHI:en alalla. Sen vuoksi tässä asetuksessa annetuilla toimenpiteillä olisi korvattava toimenpiteet asetuksessa (EY) N:o 2454/97, joka olisi kumottava.
(4)
Asetuksen (EY) N:o 2494/95 9 artiklassa edellytetään, että YKHI:en on oltava Laspeyres-tyyppisiä hintaindeksejä. Kun erilaisten tavaroiden ja palvelujen suhteelliset hinnat muuttuvat, kuluttajien kulutustottumukset voivat muuttua siinä määrin, että on tarpeen ajantasaistaa vastaavien menoryhmien painoja ja etenkin niiden perustana olevia määriä relevanssin varmistamiseksi.
(5)
Yhdenmukaistetuista kuluttajahintaindekseistä annetun neuvoston asetuksen (EY) N:o 2494/95 toimeenpanon alkutoimenpiteistä 9 päivänä syyskuuta 1996 annetun komission asetuksen (EY) N:o 1749/96 (3) 4 artiklan nojalla YKHI:t olisi laadittava niin, että niihin sisällytetään uusien keskeisten hyödykkeiden ja palvelujen hintamuutokset ja niiden suhteelliset kustannukset.
(6)
Tätä asetusta olisi sovellettava rajoittamatta sellaisten vakuutuksiin sovellettavien painojen käsittelyn vähimmäisvaatimusten soveltamista, joista säädetään neuvoston asetuksen (EY) N:o 2494/95 yksityiskohtaisista täytäntöönpanosäännöistä yhdenmukaistetussa kuluttajahintaindeksissä suoritettavan vakuutuksen käsittelyn vähimmäisvaatimusten osalta 23 päivänä heinäkuuta 1999 annetussa komission asetuksessa (EY) N:o 1617/1999 (4).
(7)
COICOP/YKHI:n (5) kaksi-, kolmi- ja nelinumerotasolla edellytetään, että painoja ei muuteta vuoden aikana, ellei neuvoston asetuksen (EY) N:o 2494/95 soveltamista koskevista yksityiskohtaisista säännöistä kausituotteiden käsittelyä yhdenmukaistetuissa kuluttajahintaindekseissä koskevien vähimmäisvaatimusten osalta 22 päivänä huhtikuuta 2009 annetun komission asetuksen (EY) N:o 330/2009 (6) säännöksissä muutoin säädetä.
(8)
Tällä asetuksella ei pitäisi edellyttää jäsenvaltioita toteuttamaan uusia tilastotutkimuksia tai tekemään tutkimuksia kotitalouksien varainkäytöstä useammin kuin viiden vuoden välein, kun otetaan huomioon, että jäsenvaltioita edellytetään laatimaan kansallinen tilinpito Euroopan kansantalouden tilinpitojärjestelmän (EKT 1995) (7) mukaisesti ja että maakohtaiset painot, jotka ovat välttämättömiä euroalue-, EU- ja muiden YKHI-aggregaattien tuottamiseksi, perustuvat kansallisen tilinpidon tietoihin.
(9)
Kustannusten ja tehokkuuden suhde on otettu huomioon asetuksen (EY) N:o 2494/95 13 artiklan mukaisesti.
(10)
Euroopan keskuspankkia on kuultu asetuksen (EY) N:o 2494/95 5 artiklan 3 kohdan mukaisesti.
(11)
Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Kohde
Tämän asetuksen tarkoituksena on vahvistaa yhdenmukaistettujen kuluttajahintaindeksien (YKHI) painotusten laatua koskevat vähimmäisvaatimukset.
2 artikla
Määritelmät
Tässä asetuksessa tarkoitetaan
1) YKHI: n ’painotusten viitejaksolla’ 12 kuukauden mittaista kulutusjaksoa, jolta viimeisimmän YKHI-indeksipisteluvun laadintaan käytettävät painot arvioidaan;
2) ’alaindekseillä’ niitä alaindeksejä, joista säädetään yhdenmukaistetuista kuluttajahintaindekseistä: YKHI:en alaindeksien ilmoittaminen ja levittäminen 20 päivänä marraskuuta 1996 annetussa komission asetuksessa (EY) N:o 2214/96 (8).
3 artikla
YKHI-painotusten vähimmäisvaatimukset
1) Jäsenvaltioiden on laadittava kuluvan vuoden t kunakin kuukautena YKHI:t käyttäen alaindeksipainoja, jotka kuvastavat kuluttajien kulutustottumuksia painotusten viitejaksolla ja ovat mahdollisimman edustavia edeltävän kalenterivuoden kulutustottumuksiin nähden.
2) Sen vuoksi jäsenvaltioiden on tarkistettava ja päivitettävä YKHI-alaindeksien painot vuosittain ottaen huomioon alustavat kansallisen tilinpidon tiedot vuoden t-2 kulutustottumuksista, paitsi poikkeuksellisissa ja perustelluissa olosuhteissa, sekä kaikki käytettävissä olevat ja relevantit tiedot kotitalouksien varainkäyttötutkimuksista ja muista tietolähteistä, jotka ovat riittävän luotettavia YKHI:n tarkoituksia varten.
3) Alaindeksitasoa alempien painojen osalta, mukaan luettuna asetuksessa (EY) N:o 1749/96 määritellyt perustuoteryhmän alaindeksit, jäsenvaltioiden on käytettävä painoja, jotka eivät missään tapauksessa ole yli seitsemän vuotta vanhoja.
4) Jäsenvaltioiden on tarkistettava vuosittain, onko markkinoilla tapahtunut merkittävää ja kestävää kehitystä, joka vaikuttaa määriin COICOP/YKHI:n osa-alueilla 2 ja 3 kohdassa kuvattujen kausien sekä kauden t-1 välillä, jotta voidaan estimoida mahdollisimman ajantasaiset painot. Erityisesti olisi tarkistettava kulutusmenot COICOP/YKHI:n sellaisten osa-alueiden osalta, joilla on tunnettuja muutoksia hallinnollisten päätösten johdosta, ja sellaisten tuotteiden osalta, joiden markkinat kehittyvät nopeasti.
5) Tämän artiklan nojalla painotuksiin tehdyt mukautukset tulevat voimaan vuoden t tammikuun indeksissä. Edeltävien vuosien YKHI-painoja ei tarkisteta, rajoittamatta kuitenkaan mahdollisuutta korjata virheitä neuvoston asetuksen (EY) N:o 2494/95 täytäntöönpanoa koskevista yksityiskohtaisista säännöistä yhdenmukaistettujen kuluttajahintaindeksien tarkistusta koskevien vähimmäisvaatimusten osalta ja asetuksen (EY) N:o 2602/2000 muuttamisesta 28 päivänä syyskuuta 2001 annetun komission asetuksen (EY) N:o 1921/2001 (9) 4 artiklan mukaisesti. YKHI-painot tulevat joka tapauksessa voimaan kunkin vuoden tammikuun indeksissä ja ne on hintapäivitetty edeltävän joulukuun hintojen perusteella.
4 artikla
Laadunvalvonta
Jäsenvaltioiden on pyynnöstä toimitettava komissiolle (Eurostatille) riittävät tiedot YKHI:n muodostamisessa käytetyistä painoista sekä käytetystä painotusten viitejaksosta, vuosittaisen tarkistuksen tuloksista ja tehdyistä muutoksista, jotta voidaan arvioida tämän asetuksen noudattamista.
5 artikla
Soveltaminen
Tämän asetuksen säännökset tulevat voimaan viimeistään tammikuun 2012 indeksissä.
6 artikla
Kumoaminen
Kumotaan asetus (EY) N:o 2454/97 tammikuusta 2012. Viittauksia kumottuun asetukseen pidetään viittauksina tähän asetukseen.
7 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä joulukuuta 2010.

Labels: 3
7
2
19